ปัจจัยความเสี่ยง 

ความเสี่ยงจากการแข่งขันทางธุรกิจ

การเจริญเติบโตอย่างรวดเร็วของธุรกิจจำหน่ายโทรศัพท์เคลื่อนที่
อันเป็นผลมาจากการปลดล็อครหัสประจำเครื่องหรืออีมี่ (International Mobile Equipment
Identity : IMEI) ทำให้ธุรกิจจำหน่ายเครื่องโทรศัพท์เคลื่อนที่มีการแข่งขันที่รุนแรงมากขึ้น
ทั้งในด้านของจำนวนผู้จำหน่ายโทรศัพท์เคลื่อนที่มีมากขึ้น และการแข่งขันทางด้านราคา
ทั้งนี้เป็นเพราะผู้จำหน่ายโทรศัพท์เคลื่อนที่สามารถซื้อสินค้าได้เองโดยไม่จำเป็นต้องสั่งซื้อจากผู้จัดจำหน่ายอีกต่อไป
จึงทำให้ผู้ประกอบการรายย่อยต่างๆ นิยมเปิดร้านขายโทรศัพท์เคลื่อนที่มากขึ้น
ในขณะเดียวกันผู้จำหน่ายโทรศัพท์เคลื่อนที่ที่เป็นร้านค้าของผู้ให้บริการโทรศัพท์เคลื่อนที่
(Operator) หรือร้านค้าของผู้จัดจำหน่าย (Distributor)
ก็มีการเปิดสาขาเพิ่มขึ้นเพื่อรักษาส่วนแบ่งการตลาดของตนไว้เช่นกัน
ซึ่งการแข่งขันที่รุนแรงดังกล่าวอาจมีผลกระทบต่อผลการดำเนินงานของบริษัทได้

อย่างไรก็ดี
การที่บริษัทมีสาขาและจุดจำหน่ายเพิ่มขึ้นอย่างต่อเนื่องทำให้มียอดจำหน่ายสินค้าที่สูงซึ่งเกิดจากการขายปลีกและขายส่ง
ทำให้บริษัทสามารถสั่งซื้อสินค้าได้ในปริมาณมาก จึงมีอำนาจต่อรองราคาสินค้าเพิ่มขึ้น
ส่งผลให้บริษัทมีต้นทุนสินค้าลดลงและสามารถกำหนดราคาจำหน่ายสินค้าให้อยู่ในระดับที่สามารถแข่งขันกับผู้จำหน่ายโทรศัพท์เคลื่อนที่รายอื่นๆ
ได้ นอกจากนี้ด้วยประสบการณ์และความเชี่ยวชาญในธุรกิจของบริษัท
ความสัมพันธ์อันดีกับคู่ค้าที่มีมาอย่างยาวนาน ความพร้อมของระบบซอฟท์แวร์ SAP
การมีวิสัยทัศน์และการบริหารงานอย่างมืออาชีพของผู้บริหาร
บริษัทเชื่อว่าแม้การแข่งขันในธุรกิจจะรุนแรงมากขึ้นแต่ด้วยขีดความสามารถในการแข่งขันของบริษัทที่มี
บริษัทจะยังคงสามารถแข่งขันได้ในธุรกิจ
รวมทั้งผลกระทบอย่างมีนัยสำคัญต่อผลการดำเนินงานของบริษัทที่อาจเกิดจากการแข่งขันที่รุนแรงขึ้นนั้นก็จะอยู่ในระดับไม่สูงนัก
ดังจะเห็นได้จากผลประกอบการของบริษัทนับตั้งแต่ช่วงที่มีการปลดล็อครหัสประจำเครื่องในช่วงกลางปี
2545 เป็นต้นมาที่ดีขึ้นมาโดยลำดับ แม้ว่าจะเป็นช่วงที่มีการแข่งขันรุนแรงก็ตาม โดยในปี 2545
บริษัทมีรายได้รวม 2,045.11 ล้านบาท กำไรสุทธิ 13.23 ล้านบาท ปี 2546 บริษัทมีรายได้
7,398.36 ล้านบาท กำไรสุทธิ 72.57 ล้านบาท และปี 2547 บริษัทมีรายได้ 9,141.83
ล้านบาท กำไรสุทธิ 129.77 ล้านบาท นอกจากนี้การที่บริษัทมีสาขาและจุดจำหน่ายรวมกันมากถึง
298 แห่ง ครอบคลุมพื้นที่ทั่วประเทศ
และมีนโยบายที่จะเพิ่มสาขาและจุดจำหน่ายให้มีจำนวนรวมไม่น้อยกว่า 340 แห่งภายในปี 2548
การที่บริษัทมีสาขาและจุดจำหน่ายครอบคลุมทั่วประเทศ
ทำให้บริษัทสามารถเข้าถึงฐานลูกค้ารายย่อยได้ในวงกว้าง
ประกอบกับการที่สาขาทั้งหมดเป็นร้านค้าของบริษัท
ต่างจากผู้ให้บริการและผู้จำหน่ายโทรศัพท์เคลื่อนที่รายอื่นๆ
ซึ่งมักเน้นการเปิดสาขาโดยวิธีการให้แฟรนไชส์
การมีสาขาเป็นของตนเองทำให้บริษัทสามารถควบคุมคุณภาพการให้บริการและการคัดเลือกสินค้าเพื่อจำหน่ายให้ตรงตามความต้องการของผู้ใช้โทรศัพท์เคลื่อนที่ได้
ดังนั้นบริษัทจึงมั่นใจว่าบริษัทจะยังสามารถแข่งขันได้ในธุรกิจจำหน่ายโทรศัพท์เคลื่อนที่ต่อไป
แม้ว่าการแข่งขันทางธุรกิจอาจจะมีมากขึ้นก็ตาม

ความเสี่ยงจากการลดลงของอัตรากำไรสุทธิ

การเพิ่มขึ้นของจำนวนคู่แข่งขัน ส่งผลให้การแข่งขันในธุรกิจจำหน่ายโทรศัพท์เคลื่อนที่เพิ่มสูงขึ้น
โดยเฉพาะอย่างยิ่งการแข่งขันด้านราคา
ซึ่งเป็นปัจจัยสำคัญในการตัดสินใจซื้อเครื่องโทรศัพท์เคลื่อนที่
ผู้จำหน่ายโทรศัพท์เคลื่อนที่จึงจำเป็นต้องลดราคาเครื่องโทรศัพท์เคลื่อนที่ลง
และเนื่องจากธุรกิจการจำหน่ายโทรศัพท์เคลื่อนที่เป็นธุรกิจซึ่งมีอัตรากำไรสุทธิต่ำ
ดังนั้นความผันผวนของราคาจำหน่ายสินค้า
จึงอาจส่งผลกระทบต่อผลการดำเนินงานของบริษัทได้อย่างมีนัยสำคัญ

บริษัทตระหนักถึงความเสี่ยงจากการลดลงของอัตรากำไรสุทธิดังกล่าว
จึงได้มีการดำเนินนโยบายบริหารต้นทุนสินค้า เพื่อลดต้นทุนสินค้าให้อยู่ในระดับต่ำ เช่น
การซื้อสินค้าในปริมาณมากเพื่อให้ได้รับส่วนลดจากการสั่งซื้อสินค้า (Cash Rebate) นอกจากนี้
บริษัทยังมีการควบคุมค่าใช้จ่ายในการขายและบริหารอย่างต่อเนื่อง
ทำให้ผลการดำเนินงานของบริษัทไม่ได้รับผลกระทบจากการแข่งขันด้านราคามากนัก
โดยจะเห็นได้จากการที่บริษัทมีอัตรากำไรสุทธิต่อรายได้รวมเพิ่มขึ้นติดต่อกันตั้งแต่ปี 2545 เป็นต้นมา
โดยเพิ่มขึ้นจากร้อยละ 0.65 ในปี 2545 เป็นร้อยละ 0.97 ในปี 2546 และเพิ่มขึ้นเป็นร้อยละ
1.42 ในปี 2547

ความเสี่ยงเกี่ยวกับการเสื่อมความนิยมของสินค้าคงคลัง

เนื่องจากโทรศัพท์เคลื่อนที่เป็นสินค้าที่มีการเปลี่ยนแปลงทางเทคโนโลยีค่อนข้างรวดเร็ว
ผู้ผลิตโทรศัพท์เคลื่อนที่จึงมีออกสินค้ารุ่นใหม่ๆ สู่ตลาดอยู่ตลอดเวลา
โดยในปัจจุบันผู้ผลิตสินค้าจะมีการแนะนำสินค้ารุ่นใหม่ทั้งสายผลิตภัณฑ์ประมาณทุกๆ 3 เดือน
นอกจากนี้ ผู้ใช้โทรศัพท์เคลื่อนที่ยังนิยมเปลี่ยนเครื่องโทรศัพท์ใหม่เร็วขึ้น โดยที่ผ่านมา
ผู้ใช้โทรศัพท์เคลื่อนที่จะเปลี่ยนโทรศัพท์รุ่นใหม่ประมาณทุกๆ 6 เดือน
บริษัทซึ่งมีรายได้หลักมาจากการจำหน่ายโทรศัพท์เคลื่อนที่
จึงมีความเสี่ยงจากการที่สินค้าคงคลังที่มีอยู่ได้รับความนิยมน้อยลง
จนทำให้บริษัทต้องจำหน่ายสินค้าที่เสื่อมความนิยมดังกล่าวในราคาที่ถูกลงกว่าปกติ
อันอาจส่งผลกระทบต่อผลการดำเนินงานของบริษัทได้

บริษัทได้ตระหนักดีถึงความเสี่ยงในเรื่องดังกล่าว
จึงได้มีนโยบายควบคุมสินค้าคงคลังให้อยู่ในระดับต่ำสุด
ประกอบกับการที่บริษัทมีช่องทางการจัดจำหน่ายที่มีประสิทธิภาพ
ทำให้ที่ผ่านมาการบริหารจัดการสินค้าคงคลังของบริษัทมีการพัฒนาที่ดีขึ้นอย่างต่อเนื่อง
ดังจะเห็นได้จากอัตราส่วนหมุนเวียนสินค้าคงคลังที่หมุนเวียนได้เร็วขึ้น จาก 8.36 เท่า ในปี 2545
เพิ่มขึ้นเป็น 14.46 เท่า และ 11.32 เท่า ในปี 2546 และปี 2547 ตามลำดับ นอกจากนี้
บริษัทยังมีสัดส่วนสินค้าคงเหลือรุ่นที่ไม่เคลื่อนไหว ซึ่งมีอายุสินค้ามากกว่า 30 วัน อยู่ในระดับต่ำ
โดยคิดเป็นสัดส่วนเพียงร้อยละ 0.38 และร้อยละ 0.35 ของมูลค่าสินค้าคงเหลือรวมในปี 2546
และปี 2547 ตามลำดับ

เพื่อให้การควบคุมสินค้าคงคลังมีประสิทธิภาพ บริษัทมีนโยบายทางบัญชีเกี่ยวกับสินค้าคงคลังที่เข้มงวด
กล่าวคือ (1) บริษัทมีการบันทึกค่าเผื่อการลดลงของมูลค่าสินค้าคงคลังที่ไม่เคลื่อนไหวตั้งแต่ 3
เดือนขึ้นไปทั้งจำนวน หรือร้อยละ 100 และ (2)
การบันทึกมูลค่าสินค้าคงคลังตามราคาทุนโดยวิธีถัวเฉลี่ยเคลื่อนที่ (Moving Average Method)
หรือตามมูลค่าสุทธิที่จะได้รับซึ่งเป็นราคาตลาด (mark to market) แล้วแต่ราคาใดจะต่ำกว่า
โดยหากมีการบันทึกมูลค่าสินค้าคงคลังตามราคาตลาด
บริษัทจะบันทึกมูลค่าสินค้าคงคลังดังกล่าวตามราคาตลาดของสินค้ารุ่นนั้นๆ
หักลบด้วยค่าใช้จ่ายที่เกี่ยวกับการขายสินค้า

นโยบายทางบัญชีในการบันทึกค่าเผื่อการลดลงของสินค้าคงคลังที่บริษัทใช้
จัดว่าเป็นวิธีที่เหมาะสมกับสินค้าประเภทโทรศัพท์เคลื่อนที่ที่มีการเปลี่ยนแปลงค่อนข้างเร็ว
เพื่อให้มั่นใจได้ว่ามูลค่าของสินค้าคงคลังที่แสดงในงบการเงินนั้นได้สะท้อนมูลค่าที่แท้จริงของสินค้าคงคลังดังกล่าว
นอกจากนี้ ฝ่ายบริหารของบริษัทยังได้นำรายงานสถิติการขายที่ได้รับจากระบบ SAP
ซึ่งเป็นระบบซอฟท์แวร์ที่บริษัทชั้นนำทั่วโลกนิยมใช้ มาใช้ในการจัดการสินค้าคงคลัง
โดยเฉพาะสินค้าคงคลังที่เคลื่อนไหวช้า
บริษัทจะทำการจัดกิจกรรมทางการตลาดเพื่อให้สามารถจำหน่ายสินค้าดังกล่าวได้เร็วขึ้น
จากเหตุผลดังกล่าวข้างต้นจึงอาจกล่าวได้ว่าบริษัทมีความเสี่ยงเกี่ยวกับการลดลงของมูลค่าสินค้าคงคลังอยู่ในระดับต่ำ

นอกจากนี้
บริษัทยังมีนโยบายติดตามการเปลี่ยนแปลงทางเทคโนโลยีของสินค้าอย่างใกล้ชิดอยู่ตลอดเวลา
โดยการตรวจสอบข้อมูลข่าวสารจากแหล่งต่างๆ ทั้งในและต่างประเทศ
รวมทั้งข้อมูลข่าวสารที่ได้รับโดยตรงจากผู้ผลิตโทรศัพท์เคลื่อนที่ 3
ตราผลิตภัณฑ์หลักที่มีความสัมพันธ์อันดีกับบริษัท ได้แก่ Nokia, Samsung และ Motorola
นอกจากนี้บริษัทยังได้ใช้ระบบ SAP ในการจัดเก็บข้อมูลสถิติด้านการขาย
เชื่อมโยงข้อมูลจากทุกสาขาและจุดจำหน่ายทั่วประเทศ
ทำให้บริษัทสามารถตรวจสอบความเคลื่อนไหวของสินค้าแต่ละรุ่น แต่ละตราผลิตภัณฑ์
ในแต่ละสาขาและจุดจำหน่ายได้ตลอดเวลา จากแหล่งข้อมูลดังกล่าวข้างต้น
ประกอบกับการสำรวจความต้องการของผู้ใช้โทรศัพท์เคลื่อนที่
ซึ่งบริษัทได้ว่าจ้างให้บริษัทวิจัยการตลาดทำการสำรวจอยู่เป็นประจำ
รวมทั้งประสบการณ์อันยาวนานของบริษัทในธุรกิจจำหน่ายโทรศัพท์เคลื่อนที่
ทำให้บริษัทสามารถคัดเลือกสินค้าได้ตรงตามความต้องการของลูกค้าในปริมาณการสั่งซื้อที่เหมาะสม
รวมทั้งทันต่อการเปลี่ยนแปลงทางเทคโนโลยีของสินค้าในแต่ละช่วงเวลาได้เป็นอย่างดี

ความเสี่ยงจากการสูญหายของสินค้าคงคลัง

เนื่องจากบริษัทมีสาขาและจุดจำหน่ายกระจายครอบคลุมพื้นที่ทั่วประเทศ
จึงอาจเกิดความเสี่ยงเกี่ยวกับการสูญหายของสินค้าคงคลังในสาขาและจุดจำหน่ายต่างๆ ได้
อย่างไรก็ตาม บริษัทมีการตรวจสอบสินค้าคงคลังในแต่ละพื้นที่อยู่ตลอดเวลา
โดยฝ่ายตรวจสอบสินค้าคงคลัง สายงานกำกับดูแลคลังสินค้าของบริษัท
จะมีการตรวจนับสินค้าคงคลังในแต่ละสาขาและจุดจำหน่ายเป็นประจำทุก 2 เดือน
โดยไม่มีการแจ้งให้สาขาและจุดจำหน่ายทราบล่วงหน้า (Spot Check)
ซึ่งในการตรวจนับสินค้าคงคลังดังกล่าว
ผู้ตรวจสอบจะตรวจนับสินค้าคงคลังในแต่ละสาขาและจุดจำหน่าย
เปรียบเทียบกับรายงานสินค้าคงคลังจากระบบ SAP ในสินค้าทุกประเภท นอกจากนี้
บริษัทยังมีการตรวจนับสินค้า เมื่อมีพนักงานเข้าออกในแต่ละสาขาและจุดจำหน่ายดังกล่าวทุกครั้ง

ในกรณีที่จำนวนสินค้าคงคลังในสาขาหรือจุดจำหน่ายใดๆ ไม่ตรงกับรายงานสินค้าคงคลังจากระบบ
SAP ซึ่งตรวจสอบได้ว่าเกิดจากการทุจริตของพนักงาน
บริษัทจะทำการบันทึกการสูญหายของสินค้าดังกล่าวเป็นลูกหนี้พนักงาน ที่ผ่านมาในปี 2546 - 2547
บริษัทมีจำนวนลูกหนี้พนักงานคิดเป็นสัดส่วนร้อยละ 0.81 และร้อยละ 0.55 ของมูลค่าสินค้าคงคลัง
ตามลำดับ และเมื่อมีการบันทึกบัญชีลูกหนี้พนักงาน
บริษัทจะทำการตั้งสำรองค่าเผื่อหนี้สงสัยจะสูญสำหรับลูกหนี้พนักงานดังกล่าวเต็มจำนวนทันที

เมื่อพิจารณามาตรการการตรวจสอบและการควบคุมสินค้าคงคลังที่เข้มงวดของบริษัท
และสัดส่วนลูกหนี้พนักงานของบริษัท
จะเห็นได้ว่าบริษัทมีความเสี่ยงเกี่ยวกับการสูญหายของสินค้าคงคลังอยู่ในระดับต่ำ

ความเสี่ยงจากการไม่ได้รับการต่ออายุสัญญาเช่าพื้นที่

การที่บริษัทเป็นผู้จำหน่ายโทรศัพท์เคลื่อนที่ที่เน้นการขายปลีกผ่านสาขาและจุดจำหน่ายเป็นหลัก
โดยมีจำนวนสาขาและจุดจำหน่ายรวมกันถึง 298 แห่ง ณ 31 ธันวาคม 2547
สาขาของบริษัทส่วนใหญ่มักจะเป็นการเช่าพื้นที่ในห้างสรรพสินค้า (Department Store)
ศูนย์การค้า (Shopping Plaza) และร้านค้าปลีกรูปแบบใหม่ (Modern Trade)
ที่มีอายุสัญญาไม่เกิน 3 ปี
ดังนั้นบริษัทจึงอาจมีความเสี่ยงจากการที่ไม่สามารถต่อสัญญาเช่าพื้นที่หรือมีค่าใช้จ่ายเพิ่มขึ้นในการต่อสัญญาเช่าดังกล่าว
ซึ่งอาจจะส่งผลกระทบต่อผลการดำเนินงานของบริษัทได้

อย่างไรก็ดี ในปัจจุบันร้านจำหน่ายโทรศัพท์เคลื่อนที่นับเป็นจุดดึงดูดลูกค้าที่สำคัญ (anchor
tenant) ของศูนย์การค้าและร้านค้าปลีกรูปแบบใหม่
โดยเฉพาะร้านจำหน่ายโทรศัพท์เคลื่อนที่ที่มีตราร้านค้าเป็นของตนเองและมีส่วนแบ่งการตลาดสูงเช่นเดียวกับบริษัท
ดังจะเห็นได้จากการที่บริษัทมักได้รับการเชื้อเชิญให้เปิดสาขา Bliss-Tel Shop ในพื้นที่ที่สำคัญ
(prime zone) ตามสาขาใหม่ของผู้ให้เช่าอยู่เสมอ
นอกจากนี้การที่บริษัทได้มีการทำสัญญาเช่าพื้นที่กับผู้ให้เช่าหลายราย ในหลายพื้นที่
โดยมีวันครบกำหนดสัญญาเช่าของแต่ละสาขาที่แตกต่างกันออกไป
ดังนั้นโอกาสที่บริษัทจะถูกปฏิเสธการเช่าต่อจากผู้ให้เช่าหลายรายในเวลาเดียวกัน
จนทำให้เกิดผลกระทบอย่างมีนัยสำคัญต่อรายได้ของบริษัทจึงเป็นไปได้น้อย
ประกอบกับการที่บริษัทเป็นผู้เช่าชั้นดี ไม่เคยทำผิดสัญญาเช่าพื้นที่กับผู้ให้เช่ารายใด
รวมทั้งมีความสัมพันธ์อันดีกับผู้ให้เช่าตลอดมา
ดังนั้นจึงเห็นได้ว่าบริษัทมีความเสี่ยงอันเกิดจากการไม่สามารถต่ออายุสัญญาเช่าจนอาจมีผลกระทบต่อผลการดำเนินงานของบริษัทอยู่ในระดับต่ำ